b'\n_START_ARTICLE_\nSlaget ved Passchendaele\n_START_SECTION_\nBakgrunn\n_START_PARAGRAPH_\nFeltmarskalk og leder av denne offensiven, Douglas Haig, var i den tro at verdenskrigen kunne vinnes med et hurtig angrep i Belgia. Slaget om Passchendaele inngikk i en plan om lynraskt \xc3\xa5 rykke frontlinjen 50\xc2\xa0km frem og ta de tyske ub\xc3\xa5tbasene i Oostende og Zeebrugge. Storoffensiven gikk ut ifra den britisk-kontrollerte byen Ieper. Douglas Haig fikk tillatelse til \xc3\xa5 ta over 350 000 britiske, australske, newzealandske og s\xc3\xb8rafrikanske soldater til Belgia p\xc3\xa5 ett premiss: hvis offensiven ikke umiddelbart lyktes, skulle den avbl\xc3\xa5ses. Slik gikk det ikke.\n_START_SECTION_\n22. til 30. juli 1917\n_START_PARAGRAPH_\nF\xc3\xb8r troppene ble sendt mot Passchendaele, p\xc3\xa5gikk et massivt bombardement fra over 3 000 kanoner. Australske bombe-eksperter gravde lange tunneler under de tyske stillingene og detonerte flere tonn med sprengladninger.\n_START_SECTION_\n31. juli til 6. november 1917\n_START_PARAGRAPH_\nDe tyske soldatene l\xc3\xa5 i 3 forsvarslinjer beskyttet av bunkere og skyttergraver. Tidlig om morgenen den 31. juli rykket tusener av soldater fra det allierte infanteriet frem over det \xc3\xb8de landskapet. Tyskernes f\xc3\xb8rste forsvarslinje var tynt bemannet. Det gjorde at britiske, australske og newzealandske troppene l\xc3\xb8p forbi den f\xc3\xb8rste linjen og ble beskutt bakfra. De tyske skyttergravene ble raskt ryddet av infanterister med h\xc3\xa5ndgranater og bajonetter. Etter stormingen av skyttergravene svarte de tyske soldatene i bunkerne med gassgranater. De allierte troppene ble ogs\xc3\xa5 meid ned av maskingev\xc3\xa6rstillingene de hadde l\xc3\xb8pt forbi._NEWLINE_Et kraftig regnv\xc3\xa6r forverret s\xc3\xa5 situasjonen. Mange av allierte soldatene druknet i vanndammer og fikk soppinfeksjoner p\xc3\xa5 beina. Feltmarskalk Haig ville utmatte tyskerne som l\xc3\xa5 stille og rolig i bunkere med maskingev\xc3\xa6r og kanoner, og beskj\xc3\xb8t tusener av allierte soldater som slet seg gjennom gj\xc3\xb8rme, vanndammer, gass og granateksplosjoner. Veiene ble ubrukelige av regnet, og kanonene sank ned i gj\xc3\xb8rma, slik at de allierte soldatene kjempet uten den livsviktige sperreilden._NEWLINE_20. september inns\xc3\xa5 Haig at det var umulig \xc3\xa5 rykke lenger frem enn til Passchendaele. Men han nektet \xc3\xa5 avbl\xc3\xa5se operasjonen, slik som han hadde lovt. Han var fast bestemt p\xc3\xa5 \xc3\xa5 fortsette offensiven, og hevdet at det bare var et sp\xc3\xb8rsm\xc3\xa5l om tid. N\xc3\xa5 siktet han seg inn p\xc3\xa5 Passchendaele som et rent taktisk m\xc3\xa5l._NEWLINE_26. oktober skulle de allierte sette inn sitt siste angrep. De rykket kun 4-500 meter frem. Prisen for denne ynkelige fremrykkingen var livene til 12 000 britiske, newzealandske og australske infanterister, mot kun et mindre antall tyskere._NEWLINE_6. november gikk de allierte til et siste stormangrep. Soldater fra Canada var nettopp ankommet til Haigs utslitte tropper. Denne forsterkningen gjorde at de allierte med canadierne i spissen var i stand til \xc3\xa5 trenge inn i Passchendaele, som de omd\xc3\xb8pte til Passion Dale fordi stedet m\xc3\xa5tte erobres igjen og igjen. Det eneste problemet med erobringen var at Passchendaele ikke lenger eksisterte. Landsbyen var totalt utradert av granater. Tilbake var kun noen enslige, s\xc3\xb8nderskutte betongbunkere begravd i gj\xc3\xb8rme.\n_START_SECTION_\n7. november til 10. oktober 1917\n_START_PARAGRAPH_\nEtter erobringen av Passchendaele ble de siste tyske soldatene tatt til fange i bunkere og skyttergraver i omr\xc3\xa5det rundt Passchendaele. Haig innstilte offensiven 10. oktober 1917. Lederne for den britiske h\xc3\xa6ren som hadde bodd i et slott i Frankrike under slaget om Passchendaele inspiserte slagmarken noen dager senere. Stabssjef Launcelot Kiggel utbr\xc3\xb8t; _NEWLINE_\xc2\xabDu godeste, har vi virkelig sendt menn ut for \xc3\xa5 kjempe i dette?\xc2\xbb\n_START_SECTION_\nHard kamp for ingenting\n_START_PARAGRAPH_\n300\xc2\xa0000 britiske, newzealandske, australske og canadiske soldater d\xc3\xb8de ved Passchendaele, i tillegg til tusener som led av skader etter tyske gass-angrep. Over 250\xc2\xa0000 tyske soldater ble drept. Anslagsvis 60\xc2\xa0000 soldater (en fjerdedel av de drepte), druknet i myren som omgav de f\xc3\xa5 husene. De sank i s\xc3\xb8len og forsvant i de tusenvis av hull og kratere som granatene hadde lagd. Skjelettene deres ligger fremdeles under jorden i Belgia._NEWLINE_Noen m\xc3\xa5neder senere, i februar 1918, gjenerobret Tyskland Passchendaele og omegn._NEWLINE_Haig  ble sterkt kritisert etter krigen for \xc3\xa5 ha ofret hundretusener av liv til ingen verdens nytte. Han sto p\xc3\xa5 sitt og mente at han ikke hadde beg\xc3\xa5tt noen feil. Eksperter i dag mener at Douglas Haig gjorde to feil: han overs\xc3\xa5 meteorologenes advarsler om et kraftig regnv\xc3\xa6r, og at han var altfor arrogant til \xc3\xa5 gi opp da han i september 1917 forsto at ub\xc3\xa5thavnene ikke kunne n\xc3\xa5s.'